Carl Valentin (SF), 2025-01-08:
Tak for det.
Jeg havde faktisk ikke forestillet mig, at jeg skulle stå her i dag og fremlægge et beslutningsforslag lavet af en treenighed bestående af Socialistisk Folkeparti, Enhedslisten og Liberal Alliance.
Men jeg skulle blive klogere, og det håber jeg godt nok også at regeringen bliver efter den her debat.
For jeg synes, at det er på tide, at kvinder får den retfærdighed og frihed, som de fortjener.
Siden 2007 har pensionsformuen været personligt særeje i ægteskabet i Danmark, og det betyder, at man altså ikke antager, at folk vil dele deres pension ved skilsmisse, selv om man antager, at folk vil dele stort set alt andet.
For mig at se er det helt absurd, og det er det af tre grunde.
For det første deler vi i dag allerede værdipapirer og fast ejendom ved skilsmisse.
Vi ved, at mænds pensionsformuer i gennemsnit er 19 pct. højere end kvinders.
Hvad vil det helt konkret sige?
Jamen tager vi f.eks. ansatte i den finansielle sektor, betyder forskellen helt konkret, at en 60-årig mands pensionsformue er omkring 1,5 mio. kr. større end pensionsformuen for en tilsvarende kvinde på 60 år, og det er altså ikke peanuts.
Vi taler en andelslejlighed i København eller måske et sommerhus i Nordjylland.
For det andet afspejler de ulige pensionsopsparinger i høj grad det løngab, som findes mellem mænd og kvinder.
Vi ved, at kvinder i Danmark i dag stadig tjener 12,4 pct. mindre end mænd, og forskellen findes både på grund af de såkaldt uforklarlige lønforskelle og det faktum, at traditionelle kvindefag desværre stadig væk er dårligere lønnede end traditionelle mandefag.
På den måde har vi skabt et system, hvor omsorgsarbejde, som bliver lavet i hjemmet, og som jo er fuldstændig afgørende for, at hele vores samfund kan fungere, ikke bliver honoreret.
Det er noget, som feminister har påpeget i årtier og råbt op om i alle mulige sammenhænge, og Emma Holten har også aktualiseret den pointe i sin glimrende bog »Underskud«.
Konkret kan vi se, at kvinders løn falder relativt i forhold til mænds, når de får børn.
Det betyder, at årene på barsel giver kvinder lavere levestandard, når alderdommen rammer, og det er især et problem, hvis forholdet ikke holder.
For det tredje bliver 40 pct. af alle ægtepar i Danmark altså skilt.
Vi lever simpelt hen bare i en anden virkelighed, end vi tidligere har gjort, og det betyder, at rigtig mange mennesker, oftest kvinder, står til at miste en større del af parrets samlede pensionsopsparing ved skilsmisse.
I SF kæmper vi for et samfund, hvor mænd og kvinder har lige muligheder på arbejdsmarkedet, og hvor kønnene på lige vis kan deltage og bidrage til familielivet.
Det er førsteprioriteten.
Men vi er desværre langtfra i mål, og det er forskellen i pensionsformuerne et tydeligt eksempel på.
Derfor er det for mig at se det eneste rigtige at lave om på reglerne, så vi antager, at folk gerne vil dele pensionen, ligesom de deler alt muligt andet, så færre efterlades økonomisk utrygge på grund af en skilsmisse.
Jeg vil gerne knytte en kommentar til noget af det, der bliver sagt heroppe.
Ministeren taler om, at det her skulle være sådan en snuptagsløsning, og så ruller man bare tingene tilbage til 2007 og før det, og det er simpelt hen noget vrøvl.
For hvis man kigger på, hvad der står i det her forslag, handler det jo om at iværksætte et arbejde, der sikrer juridisk klarhed om det her.
Så vi har ikke bare lavet en eller anden smart snuptagsløsning.
Tværtimod anerkender vi fuldt ud, at det her er ekstremt komplekst og det selvfølgelig kræver et seriøst stykke arbejde at ændre det.
Så forstår jeg overhovedet ikke, hvad Venstres synspunkt var.
Ordføreren sagde, at han tog positivt imod forslaget, men pandede det samtidig fuldstændig ned, sådan som jeg kunne høre det, og lod faktisk heller ikke rigtig til at have forstået, at det her altså ikke har noget med tvang at gøre; vi vil selvfølgelig fastholde muligheden for, at man kan lave en ægtepagt, hvis man ønsker at indrette sit ægteskab på en anden måde.
Det handler bare om at lave nogle andre rammer for ægteskabet.
For der skal selvfølgelig være rammer for ægteskabet.
Men vi skal ikke antage, at folk ikke vil dele deres pensionsformuer.
Tak for ordet.